Die Pale (The Pale in Engels, An Pháil in Iers) of die Engelse Pale (An Pháil Shasanach) was 'n deel van Ierland wat in die laat middeleeue onder Engelse bewind gestaan het. Teen die laat 15de eeu was dié gebied beperk tot 'n streek langs die ooskus wat van Dalkey, suid van Dublin, tot die garnisoenstad Dundalk gestrek het. Die binnelandse grens het na Naas en Leixlip rondom die graafskap Kildare, na Trim in die graafskap Meath en in die noorde na Kells toe geloop. Oral in die gebied word plekname van Engelse of Franse oorsprong aangetref.